stanford-oval/wikipedia huggingface dataset:
ג'רמי סיסטו
פרסים ומועמדויות

| שנה | פרס | קטגוריה | סדרה | תוצאה |
| --- | --- | --- | --- | --- |
| 2002 | פרסי גילדת שחקני המסך | אנסמבל מצטיין בסדרת דרמה | עמוק באדמה | מועמדות |
| 2003 | פסטיבל הסרטים הבינלאומי דהלונגה | פרס חבר השופטים לשחקן הטוב ביותר - סרט עלילתי | The Movie Hero | זכייה |
| 2003 | פסטיבל הסרטים Cinequest | פרס מיוחד למשחק של חבר השופטים מאבריק | The Movie Hero | זכייה |
| 2004 | פרס מעגל מבקרי הדרמה בלוס אנג'לס | הופעה מומלצת במחזה | Take Me Out | מועמדות |
| 2006 | פרסי גילדת שחקני המסך | אנסמבל מצטיין בסדרת דרמה | עמוק באדמה | מועמדות |
| 2009 | פסטיבל הסרטים של ניופורט ביץ' | פרס הישג | Into Temptation | זכייה |
| 2013 | פרסי הטלוויזיה של בחירת המבקרים | השחקן הטוב ביותר בסדרה קומית | פרברי הגיהנום | מועמדות |
אביתר בנאי

ערך זה עוסק בזמר-יוצר אביתר בנאי. אם התכוונתם לאלבום הבכורה הנושא את שמו, ראו .
| --- | --- |

 לידה:  8 בפברואר 1973 (בן 52) ו' באדר א' ה'תשל"ג באר שבע, ישראל
 מוקד פעילות:  ישראל ישראל
 תקופת הפעילות:  מ-1997
 סוגה:  ארט רוק • רוק פסנתר • מוזיקה מתקדמת • מוזיקה אוונגרדית • מוזיקת נשמה
 שפה מועדפת:  עברית
 כלי נגינה:  פסנתר, גיטרה, גיטרה בס, כלי הקשה
 חברת תקליטים:  הד ארצי
 שיתופי פעולה בולטים:  צח דרורי, אסף אמדורסקי, יונתן רזאל, מאיר בנאי, קורין אלאל, אביב גפן, דניאל זמיר, תמיר מוסקט
 פרסים והוקרה:  • פרס אקו"ם למלחין השנה (2010)  • פרס אקו"ם ע"ש עוזי חיטמן לאלבום השנה (2014) • פרס שר החינוך לתרבות יהודית בתחום מפעל חיים (2018)
 האתר של אביתר בנאי
בנאי בהופעה בבית גוברין, 2014
אביתר בנאי בהופעה (2014)
אביתר בנאי (נולד ב-8 בפברואר 1973, ו' באדר א' ה'תשל"ג) הוא זמר-יוצר ישראלי, זוכה פרס אקו"ם ופרס שר החינוך למפעל חיים. בנאי ידוע בסגנונו המיוחד, בלחניו המורכבים ובמילות שיריו העמוקות העוסקות בנושאים שונים הקשורים בנפש האדם.
ביוגרפיה > ילדות ושנים ראשונות

אביתר בנאי נולד ב-1973 בבאר שבע וגדל ביישוב עומר. הוא בנם של השופט יצחק בנאי ושל שמחה בנאי, מנהלת בית ספר, ואחיהם של אורנה בנאי, מאיר בנאי ואפרת בנאי. בשנת 1982 הקדיש לו אחיו מאיר את שירו הראשון, "אביתר". בפוסט שכתב בשנת 2020 בפייסבוק ציין בנאי כי הוא היה הרבה לבד בתור ילד: "(...) אני ילד של מפתח בשרשרת גומי על הצוואר. האחים כבר היו גדולים. חוזר מבית ספר בכיתה ג', טבעול ו-MTV. מושיט ידיים לאמא שתרים אותי אבל היא לא יכולה. לא בבית. אחר כך, מגיל 15 חוויות של קשרים ראשונים עם בנות. בגדתי ונבגדתי. תיכון. "החבר הכי טוב שלך בוגד בך עם החברה הראשונה שלך". דופק את הראש בקיר מרוב קנאה וכאב".
בנאי למד במגמת קולנוע בבית הספר התיכון אשל הנשיא בשנים 1987 עד 1991. כמו כן למד פסנתר במשך שמונה שנים. שירת כעורך וידאו בפיקוד הדרום. במהלך שירותו הצבאי כתב תסריט לקומדיה בשם "שש", שהוקרנה מאוחר יותר בערוץ הראשון. בנאי גם ביים את הסרט והלחין את הפסקול.
ביוגרפיה > תל אביב והאלבום הראשון

לאחר שירותו הצבאי, עבר בנאי לרמת הגולן והתגורר זמן מה בקיבוץ, שם כתב מחזה ופנה לשחקן רמי הויברגר על מנת שיביים אותו. לצורך העבודה על המחזה, עבר בנאי בשנת 1995 להתגורר בתל אביב. אלא שהויברגר ויתר על המחזה, ובנאי נשאר לגור בתל אביב בדירה שכורה.
על הפסנתר בדירה זו כתב והלחין את שירי אלבומו הראשון. כמו כן כתב באותה תקופה מוזיקה להצגה "לוקח את הזמן", שהועלתה בתיאטרון הפרינג' בתל אביב. בנאי החל להופיע עם שירי האלבום הראשון במקומות קטנים ואינטימיים כתיאטרון בית ליסין וצוותא 2, ולאחר מכן קיבל הצעה מהמפיק חיים שמש להקליט אלבום בכורה שיהיה מבוסס על המופע. הוא החל להקליט את שיריו עם חבר ילדות שלו, צח דרורי, ולאחר מכן הצטרפו להפקה אסף אמדורסקי וקורין אלאל, שהפיקו כל אחד שלושה שירים. באלבום השתתפו גם הגיטריסט פיטר רוט, בת זוגו של בנאי באותה התקופה, השחקנית אפרת בן צור, ששרה עמו דואט בשיר "שמתי לי פודרה", ואמו של בנאי, שמחה, שהשתלבה בשיר "שן לידי" בשירת קטע מתוך השיר "שכב בני" של עמנואל הרוסי, בלחנו של שלום חריטונוב מחסידי חב"ד.
האלבום "אביתר בנאי" יצא בשנת 1997, והפתיע רבים כשהפך במהרה להצלחה מסחרית ומכר כ-50,000 עותקים וכך הפך לאלבום פלטינה. בין השירים הבולטים באלבום "מתי נתנשק", "כלום לא עצוב", "יש לי סיכוי" ו"תתחנני אלי". אחרי יציאת האלבום המשיך בנאי להופיע, ובחלק מהמופעים אף שילב נגנית צ'לו. כמו כן השתתף במופע ובאלבום "חברים שרים קורין", בהם ביצע משיריה של קורין אלאל, ובמופע מיוחד משירי יוני רכטר בפסטיבל ישראל. במקביל, הקליט בנאי גרסת כיסוי לשירו של אריאל זילבר "ברוש" עבור הפרויקט "עבודה עברית", והשתתף במופע משירי יונה וולך בשיר "גם הים נסוג" שהלחין למילותיה של וולך. את השיר הקליטה מאוחר יותר אפרת בן צור באלבום הבכורה שלה, "צוללת", בהפקתו של בנאי.
בשנת 2012 יצא האלבום בהוצאה מחודשת בסדרת "סימני דרך", שכללה בנוסף לאלבום דיסק ובו גרסאות מוקדמות לשירים שהופיעו ובו ושני שירים שלא נכנסו לאלבום המקורי, וסרט תיעודי בעקבות האלבום ששודר באותה שנה בערוץ 8 כחלק מהסדרה "האלבומים".
ב-2022 וב-2023, בנאי הופיע עם האלבום במשכן לאמנויות הבמה בתל אביב ובקיסריה לרגל 25 שנים לצאת האלבום. הופעתו בקיסריה יצאה כאלבום הופעה, "בחזרה לאלבום הראשון".
ביוגרפיה > מצפה רמון ו"שיר טיול"

לאחר כשנתיים של הופעות, החליט בנאי לצאת לטיול ארוך בהודו ובהרי ההימלאיה, לצורך "הפסקה ומילוי מצברים". על טיול זה אמר בראיון: "(גיליתי) שהעולם גדול, שיש אופציות אחרות. שהאופציה שחייתי בה עד אז היא לא היחידה. שיש עוד עומקים אחרים, שיש נופים אחרים בבריאה. שאם עוצרים להתבונן – אז קורה משהו". בשובו לישראל עבר למצפה רמון, שם עבד עם צח דרורי על אלבומו השני. לצורך הקלטת האלבום בנו השניים אולפן ביתי בדירה ששכרו במצפה רמון. התוצאה הייתה האלבום "שיר טיול", שיצא בשנת 1999, גם הוא בהפקת חיים שמש. האלבום הוא אלבום קונספט מורכב, יצירה שלמה המושפעת ממוזיקה אלקטרונית, ג'אנגל, טראנס ומוזיקה הודית. על עטיפת האלבום מופיעות דמויותיהם המטושטשות של הרב קוק וא"ד גורדון, המייצגים על פי בנאי את שני קצוות הרוחניות הישראלית, הדתית והחילונית.
האלבום "שיר טיול" נכשל מסחרית, וגם סיבוב ההופעות שליווה אותו לא עלה יפה. בעקבות הכישלון, חזר בנאי למופעים קטנים ואינטימיים יותר. בשנת 2000 החל להשתתף כאורח בסיבוב הופעות של עמיר לב, ובעקבותיו יצא לסיבוב הופעות משותף עם לב וערן צור בארצות הברית. כבר במהלך סיבוב ההופעות החל בנאי לעבוד עם לב על מה שיהיה הסינגל הראשון מתוך "עומד על נייר", אלבומו השלישי.
בשנת 2001, יצר בנאי קשר עם המוזיקאי הבריטי רוברט ואייט ממייסדי להקת סופט מאשין, השמיע לו את אלבומו השני וזכה בתגובה נלהבת מאוד (במיוחד בגלל השיר "בראשית"). בנאי הוזמן על ידי ואייט להופיע בפסטיבל מלטדאון שהוא אצר בבריטניה באותה שנה.
ב-2002 כתב את המוזיקה המקורית לסרט חצוצרה בואדי לפי ספרו של סמי מיכאל. עוד באותה שנה, הוציא אחיו מאיר בנאי את האוסף הכפול "כמה אהבה", עבורו הקליטו השניים ביצוע משותף לשירו של מאיר, "אצלך בעולם" (במקור מאלבומו "גשם" מ-1987), כחלק מ"האלבום האקוסטי" שבאוסף. גרסה זו זכתה להצלחה ולהשמעות רבות ברדיו. האוסף כלל גם ביצוע של מאיר בנאי לשירו של אביתר "יש לי סיכוי".
ביוגרפיה > עומד על נייר

בארבע השנים הבאות עבד בנאי על האלבום, אותו הפיק גיל סמטנה. במהלך התקופה הלך והתקרב אל המסורת, שינוי רוחני שהתבטא בתמונה על האלבום השלישי - בה הוא מצולם חבוש כיפה גדולה. בשנת 2004 הוא נישא לרות. באותה שנה נולד בנם הבכור, ומאוחר יותר נולדו להם ארבעה ילדים נוספים. הוא עבר אל דירה חדשה בתל אביב, אשר הגדיר (בתוכניתו של יואב קוטנר) כחלק משינוי אשר מצריכים הנפש ותא המשפחה שהקים. בסוף אותה שנה הוציא את הסינגל "תחרות כלבים", הראשון לאחר שש שנים של שתיקה. בהמשך, בחג פורים 2005, יצא האלבום כולו, עליו כתב בנאי באתרו הרשמי: ”"עומד על נייר" הוא מעין סגירת מעגל, ופתיחת מעגל חדש. הוא מסכם עשר שנות עצמאות עבורי ופותח דרך חדשה, של אמונה בחיים, אמונה בעצמי, ויצירה ממקום שלם יותר”.
כימים ספורים לאחר הוצאת האלבום "עומד על הנייר" פורסם שבנאי בתהליכים של חזרה בתשובה.
האלבום זכה לביקורות נלהבות ונכנס למקום הראשון במצעדי המכירות מיד עם צאתו. מספר חודשים לאחר מכן, בנובמבר 2005, הגיע האלבום למעמד אלבום זהב. סינגלים נוספים מהאלבום היו "מתנות", "פקק תנועה" ו"שוב אני לבד". עם צאת האלבום חזר בנאי להופיע, הן במקומות אינטימיים והן במקומות גדולים, עם להקת הליווי שניגנה איתו באלבום. האלבום זיכה אותו בפרס אקו"ם להישג השנה למלחין.
בשנת 2006 היה בנאי אחראי על הפקת השירה באלבומה של סיון שביט "וניל", וכן השתתף באלבום בדואט "יפה יותר מיפה". בנובמבר של אותה שנה יצא בנאי לסיבוב הופעות בשם "תן לשינוי לצמוח", במשותף עם הגיטריסט והמפיק המוזיקלי אמיר צורף. ההופעה הראשונה התקיימה בפסטיבל הפסנתר במרכז סוזן דלל, ולאחריה המשיכו השניים להופיע במועדונים ובאולמות רבים ברחבי ישראל. סיבוב ההופעות הסתיים בחנוכה 2007.
בשנת 2007 הפיק בנאי את אלבומו של יונתן רזאל "סך הכל", ואף שר איתו את השיר "ציון". כמו כן הקליט גרסת כיסוי לשיר "חתונה לבנה" עבור האלבום "הדרכים הידועות", אלבום מחווה של אמנים ישראלים שונים לאלבומו של שלום חנוך "חתונה לבנה".
ביוגרפיה > לילה כיום יאיר

בינואר 2008 קיים בנאי שתי הופעות מיוחדות תחת הכותרת "ארבעתנו", בהן חשף את כל שירי אלבומו הבא. באפריל של אותה השנה יצא לסיבוב הופעות חדש בשם "לילה כיום יאיר", כשם האלבום. הסיבוב נגמר בספטמבר 2010. בהופעות האחרונות השתתף הגיטריסט והזמר ארז לב ארי.
ב-16 במרץ 2009 יצא לרדיו סינגל ראשון לקראת האלבום, "אותיות פורחות באוויר", אליו צירף בנאי מכתב ובו הוא מתאר את תהליך כתיבת השירים שירכיבו את האלבום. ב-24 במאי יצא הסינגל השני - "עד מחר". שני השירים זכו להשמעות רבות בתחנות הרדיו, והגיעו לראש מצעדי הפזמונים השונים. גם הסינגלים "אבא", "לילה כיום יאיר" ו"מחיאות כפיים" שיצאו לאחר צאת האלבום זכו להצלחה גדולה.
ב-22 ביוני 2009 יצא לחנויות האלבום המלא, "לילה כיום יאיר", בהפקתו של אמיר צורף. באלבום ניתן לראות את תהליך התקרבותו של בנאי לדת, בשירים כמו "אורייתא" שמספר על ההתחברות שלו עם התורה, בשיר "אבא", שמכוון אל הקב"ה, בשיר הנושא, "לילה כיום יאיר", שמדבר על התמודדות יומיומית והקושי בקיום מצוות, ובשאר שיריו שקטעים רבים מהם לקוחים מספר תהילים או ממגילת שיר השירים.
בעקבות האלבום נבחר בנאי כ"זמר השנה" במצעד הפזמונים העברי השנתי הן של רשת ג' והן של גלגלצ. שלושת הסינגלים הראשונים שיצאו מהאלבום הגיעו לששת המקומות הראשונים במצעד של רשת ג', ובגלגלצ נבחר "עד מחר" כ"שיר השנה". בינואר 2010 הגיע האלבום למעמד אלבום פלטינה.
האלבום "לילה כיום יאיר" זיכה אותו בפרס אקו"ם להישג השנה למלחין.
ביוגרפיה > יפה כלבנה

בנובמבר 2010 יצא בנאי לסיבוב הופעות יחיד בשם "על חבל דק". בחלק מההופעות משתתף אמן כלי ההקשה זוהר פרסקו. בהופעות אלו הציג בנאי שלושה שירים חדשים.
בנובמבר 2011 קיים מופע משותף עם אביב גפן במסגרת פסטיבל הפסנתר. בעקבות הצלחת המופע יצאו הצמד לסיבוב הופעות משותף, לקראתו הוציאו את השיר "יש שמיים מעלי" שנכתב והולחן במשותף.
ביוני 2013 יצא לרדיו הסינגל הראשון לקראת אלבומו הבא של בנאי, "תל אביב". בשיר שולבו מילים מתוך מגילת רות. באוגוסט 2013 יצא לרדיו סינגל שני, "יפה כלבנה". שיר זה זכה להצלחה, כאשר הושמע פעמים רבות בתחנות הרדיו והגיע לראש מצעדי הפזמונים.
האלבום המלא, "יפה כלבנה", יצא באוגוסט 2013. בנאי כתב והלחין את כל שירי האלבום, מלבד לקטע הקולי "שלוש תנועות", על פי לחניהם של הבעל שם טוב, המגיד ממזריטש והאדמו"ר הזקן. את האלבום הפיק אמיר צורף, שגם עיבד את שיריו יחד עם צח דרורי, איתמר דוארי ושניר בלומנקרנץ.
ביוגרפיה > לשונות של אש

ב־8 בפברואר 2016 פרסם בנאי שיר בשם "תמיד לפני הגשם", שכתב והלחין בעצמו ועיבד תמיר מוסקט. השיר יצא ביום ההולדת של בנאי, ולכבוד המאורע הוא ניתן להורדה במתנה באתרו הרשמי.
ב־22 באוגוסט 2016 יצא הסינגל "פרגולה", שלווה בקליפ בבימויו של דורון צברי ובעיבודו של מוסקט.
השיר הגיע למקום ה-27 במצעד השנתי של רשת גימל לשנת תשע"ז. באתרו כתב בנאי על השיר:
”'פרגולה' זה שיר על אחד שתפוס בדברים חיצוניים והוא מת להשתחרר מזה. אני לא בועט בדברים האלה שאני מדבר עליהם בשיר. הדברים האלה הם מתנות מופלאות שאני מודה עליהן מאוד, אני רק מבקש לא להיות תלוי, מבקש לעשות את הדברים ממקום נכון. חופשי, מאמין...”.
ב־12 באוקטובר 2016 הועלה ל־YouTube סינגל נוסף בשם "הושענא", שהלחין בנאי על פי מילים מתוך מחזור התפילה של סוכות. את השיר הזה עיבד נאור כרמי. ב־2 בינואר 2017 פרסם בנאי את שם אלבומו המתקרב, "לשונות של אש". האלבום המלא יצא ב־22 בפברואר 2017, וכלל את השירים שפורסמו לפני יציאתו. מחצית משיריו עיבד תמיר מוסקט ומחצית נאור כרמי.
באפריל 2018 הוציא בנאי את השיר "עד האהבה" אותו הפיק אסף אמדורסקי שגם עיבד והשתתף בנגינה.
ביוגרפיה > החיים מתחילים לנגן

ב-10 ביוני 2019 פרסם בנאי את השיר "רחמים". ב-9 בספטמבר 2019 את "מזמור לדוד". ב-19 בנובמבר 2019 את השיר "מכור". כולם בהפקתו של תמיר מוסקט.
ב-14 במרץ 2021 הוציא גרסת כיסוי לשירו של אסף אמדורסקי "כוכב".
האלבום המלא יצא ב־8 ביוני 2021 וכלל את השירים שפורסמו לפני יציאתו. באותו היום יצא גם הקליפ לסינגל "ילדה אישה", אשר כלול באלבום.
ב-2022 וב-2023, בנאי הוציא שני אלבומי הופעה - "Live at TEDER", וב"בחזרה לאלבום הראשון" בו הוא ביצע מחדש את שירי האלבום הראשון שלו.
ביוגרפיה > עוגן במים

עוגן במים הוא אלבום האולפן השמיני של אביתר בנאי, אשר יצא ב-25 בדצמבר 2023. האלבום כולל גרסאות כיסוי לשירים ישראלים בשילוב קטעי מעבר.
האלבום יצא בעקבות מלחמת חרבות ברזל והוא כולל בין השאר את גרסאות כיסוי ל"שיר ללא שם" של יהודית רביץ ו"מחפש את הכיוון". החל מהשבוע הראשון של המלחמה, בנאי החל לערוך סדרת מפגשי זום בשם "עוגן במים בינתיים" לעוקביו ברשתות החברתיות, בהם היה מנגן ומלמד את פרשת השבוע. במפגשים אלו, היה נוהג בין היתר לבצע גרסאות כיסוי לשירים שבהמשך הוקלטו ונכנסו לאלבום.
ב-19 בדצמבר 2024 יצא לאור אלבומו התשיעי של הזמר הישראלי עברי לידר, "חלק לא נפרד מאחרים", בו בנאי מבצע את הרצועה "חלק לא נפרד מאחרים״, שהפיקו אריאל טוכמן ועברי לידר.
ביוגרפיה > שיחות שלום

שיחות שלום הוא אלבום האולפן התשיעי של אביתר בנאי, אשר יצא לאור ב-20 בספטמבר 2024.
האלבום "שיחות שלום" יצא פחות משנה לאחר האלבום הקודם "עוגן במים". האלבום נוצר על רקע מלחמת חרבות ברזל וחלק מהשירים עוסקים ברגשות שנוצרו בעקבות המצב. שבוע לפני יציאת האלבום יצא הסינגל הראשון מתוכו "חלל" המתאר מסע בין מיטות פצועים להלוויות הנופלים במלחמה.
השיר "יהונתן" הוא מחווה ליהונתן גפן ולגיבורי התרבות עליהם גדל בנאי ביניהם שלום חנוך, מאיר אריאל, יהודית רביץ, הדוד יוסי בנאי והאח מאיר בנאי. שיר נוסף, "אמא שמחה", מוקדש לאימו.
שיר הנושא, "שיחות שלום" מתאר קבוצת תמיכה של מכורים המתמודדים עם מגוון של ההתמכרויות ומציגים מגוון רחב של דמויות בחברה הישראלית, ביניהן החרדי, הסרוג, והערבי.
אמנותיות > נושאי שיריו וסגנונם

בנאי הוא יוצר אינדיבידואלי, הכותב בדרך כלל את רוב מילות שיריו בעצמו. בכל אחד משני אלבומיו הראשונים יש רק שיר אחד שלא נכתב על ידי בנאי, ובאלבום השלישי - שלושה מתוך 13. בנאי מייחס חשיבות רבה למילות השירים. שיריו מאופיינים בסגנון כתיבה מיוחד שלא מקפיד על חריזה או על מבנה מובהק של בתים ופזמון חוזר. שיריו עוסקים פעמים רבות בנפש האדם וברעיונות מורכבים שבנאי מבקש להעביר דרך שיריו. הדיסקוגרפיה שלו מהווה גם תיעוד אישי שלו למסע בתחנות חייו הכולל גם התפתלויות ושינויים של אמן, ומדגיש את היותו אדם הנמצא בחיפוש מתמיד. החל מחומרי האלבום הראשון שחושפים בחור צעיר המחובר לעולם הריגשי דרך מסעות החיפוש בהודו, תהליך החזרה בתשובה שלו והשאלות שהעסיקו אותו במהלך ההתקרבות שלו לדת ועד לאיש המשפחה המפויס ובעל האמונה באלבומיו המאוחרים יותר.
שיריו של בנאי מורכבים גם מבחינת המוזיקה ההרמונית המלווה אותם (בעיקר באלבום הראשון), ויש בהם השפעות של מוזיקה קלאסית. בנאי מושפע גם מהמוזיקאים הבריטים רוברט וויאט ורדיוהד, וכן משלמה גרוניך ומאחיו מאיר בנאי. באלבומו האחרון ניכרות גם השפעות של רוק גיטרות ושילובי בס-תופים הדוקים, שלא אפיינו את עבודתו של בנאי בעבר.
יש הרואים בהבדלים שבין אלבומיו כסימנים המעידים על השינויים הרבים אותם עבר בתקופות שבין יציאתם, והעבודה הרבה שהושקעה בהעברת שינויים אלו לחמישה אלבומים בעלי אופי שונה בתכלית. יואב קוטנר כתב עליו שהוא "אמן ומחפש אמיתי, שאינו מוכן לחזור על איזושהי מתכונת כדי להצליח".
אמנותיות > השפעה

הרצועה החמישית מתוך אלבום האולפן השלישי של הזמר חנן בן ארי, "אביתר", הוקדשה לאביתר בנאי ומתארת את יחסי הקנאה ההדדיים בין בן ארי כדתי מלידה, ובנאי כמי שחזר בתשובה בבגרותו.
אמנותיות > הכרה

באוקטובר 2018 הודיע שר החינוך נפתלי בנט כי בנאי יקבל פרס מפעל חיים לתרבות יהודית-ישראלית.
חיים אישיים

בנאי נשוי לרות, לזוג חמישה ילדים. רות נולדה בדנמרק בשנת 1975. השניים נפגשו לראשונה במהלך הופעה של בנאי בניו יורק ולאחר כשנתיים, במהלכן בנאי חזר בתשובה וגם רות עברה תהליך התקרבות ליהדות, נפגשו שוב. רות התגיירה, נישאה לבנאי וכיום הם גרים בירושלים עם חמשת ילדיהם, ארבעה בנים ובת, בשכונת רמות.
בנאי שיתף בעבר על היצירה שלו שנולדה מפרידות ומשברים אישיים שעבר, ובפוסט שהעלה בפייסבוק שלו כתב על תקופת טרום ההיכרות שלו עם אשתו רות, דרך תקופת החברות שלהם, החתונה, ועד היום כזוג הורים החובקים חמישה ילדים: "ב-2003, ט"ו באב, ב-5 בבוקר, לפני בדיוק 17 שנה. חיכיתי עם שקית ליקריץ' שחור ועם בקבוק יין אדום ביציאה של הנוסעים בשדה התעופה. היא יצאה עם קסקט וטי שירט ירוקה. הכי יפה בעולם. רות. הכרנו לרגע בניו יורק ועכשיו היא באה לבקר אותי בארץ. עשינו "לחיים" באוטו. הגענו לדירה שלי. אכלנו שוקולד מ"וארגאס" בסוהו והלכנו לישון. גם עכשיו כשאני כותב את השורות האלה, היא ישנה לידי. ט"ו באב. 17 שנה אחרי. בחדרים ישנים חמישה ילדים. אנחנו מתקרבים לחמישים. נס, כל יום מחדש (...)". בינואר 2025 חשף בריאיון כי הוא "התמודד עם התמכרות ומצבים נפשיים מורכבים".
דיסקוגרפיה

אביתר בנאי (1997) - אלבום פלטינה
שיר טיול (1999)
עומד על נייר (2005) - אלבום זהב
לילה כיום יאיר (2009) - אלבום פלטינה
יפה כלבנה (2013)
לשונות של אש (2017)
החיים מתחילים לנגן (2021)
Live at TEDER ‏(2022)
בחזרה לאלבום הראשון (2023) - הופעה
עוגן במים (2023) - גרסאות כיסוי
שיחות שלום (2024)
דיסקוגרפיה > הקלטות נוספות בהן השתתף

חברים שרים קורין (קורין אלאל, 1998)
עבודה עברית (אמנים שונים, 1998)
מנועים שקטים (אסף אמדורסקי, 1999)
הופעה חיה בבארבי (עמיר לב, 2000)
צוללת (אפרת בן צור, 2001)
לייב (אסף אמדורסקי, 2001)
"כולם יורים עליי" (מתוך פרויקט "עוד מעט נהפוך לשיר" של גלי צה"ל, 2002)
האקוסטי (מאיר בנאי, 2002)
אבל כולם (אושיק לוי, 2003)
סימנים (משירי מירון ח. איזקסון, 2004)
בכל פעם שאני מנגן - המיטב (יוני רכטר, 2005)
30 (שגיא צורף ואלעד כהן, 2006)
וניל (סיון שביט, 2006)
"איש דרור" (מתוך פרויקט "עוד מעט נהפוך לשיר" של גלי צה"ל, 2006)
"מאחורי השמש" (שיר הנושא של הסרט "הדברים שמאחורי השמש", 2007)
סך הכל (יונתן רזאל, 2007)
"חתונה לבנה" (מתוך "הדרכים הידועות" - אלבום מחווה ל"חתונה לבנה" של שלום חנוך, 2007)
אהבת איש הפח (בעז בנאי, 2008)
עד הסוף (רוי אדרי, 2008)
שירה חדשה (הלב והמעיין, 2010)
געגוע לכאן (דניאל זמיר, 2010)
פסיפס (אביב גפן, 2012)
צמאה 1 - שרים מניגוני הרבי מלובביץ (אמנים שונים, 2015)
צמאה 2 - שרים מניגוני בעל התניא (אמנים שונים, 2015)
צמאה 3 - שרים מניגוני חב"ד לתהילים (אמנים שונים, 2016)
צמאה 4 - שרים תפילה (מבחר אמנים, 2017)
אני כאן (עם אהוד בנאי, 2018)
צו השעה - שלח לי מלאך
ואפילו בהסתרה (עם ברי סחרוף), 2022 (פסקול הסדרה ״ריקוד האש״)
אמנדה נונס

| --- | --- |
 אמנדה נונס וחגורת האליפות שלה
אמנדה נונס וחגורת האליפות שלה
 לידה:  30 במאי 1988 (בת 36) ברזיל סלבדור, ברזיל
 מידע כללי
 מדינה:  ברזיל 
 משקל:  61 ק"ג 
 גובה:  173 ס"מ
 בן או בת זוג:  נינה אנסרוף 
 מספר צאצאים:  1 
 ספורט
 ענף ספורט:  ג'ודו
 משקל:  תרנגול, נוצה
 
אמנדה נונס (בפורטוגזית: Amanda Nunes; נולדה ב-30 במאי 1988) ידועה גם בכינוי "הלביאה" (The Lioness) היא לוחמת MMA ברזילאית ואלופת העולם לשעבר באליפות הלחימה האולטימטיבית (UFC) במשקל תרנגול ובמשקל נוצה. נונס היא האישה הברזילאית האלופה הראשונה של ה-UFC, וכן הלהט"בית המוצהרת הראשונה (מקטגורית גברים ונשים) שזכתה באליפות העולם ב-UFC. כמו כן, היא האישה הראשונה בתולדות ה-UFC להחזיק בשתי אליפויות בקטגוריות משקל שונות וכן האישה הראשונה להחזיק בשתי אליפויות בקטגוריות משקל שונות במקביל (והשלישית בסך הכל לאחר קונור מקגרגור הראשון ודניאל קורמייה השני).
ראשית דרכה

נונס גדלה בעיירה קטנה הסמוכה לסלבדור, ברזיל. בגיל 7 החלה ללמוד קארטה, ובגיל הבגרות החלה להתאמן באגרוף ובג'ו ג'יטסו ברזילאי. לנונס חגורה שחורה בג'ו ג'יטסו ברזילאי, וחגורה חומה בג'ודו.
קריירת אמנויות לחימה משולבות

נונס החלה את קריירת ה-MMA שלה במרץ 2008. בינואר 2011 החלה להילחם במסגרת סטרייקפורס (אנ') והביסה בקרב הראשון שלה את ג'וליה באד באמצעות נוקאאוט טכני תוך 14 שניות בלבד. ביולי 2012, החלה להילחם במסגרת Invicta FC (אנ') ובאוגוסט 2013, החלה להילחם במסגרת ה-UFC. ב-9 ביולי 2016, זכתה בתואר אלופת העולם במסגרת אירוע UFC 200 (אנ')  לאחר שניצחה את מישה טייט. ב-30 בדצמבר 2016, במסגרת אירוע UFC 207 (אנ'), הגנה נונס על תוארה לאחר שהביסה את רונדה ראוזי בנוקאאוט טכני, לאחר 48 שניות מפתיחת הסיבוב הראשון של הקרב. ב-8 ביולי 2017, נונס הייתה אמורה להגן על תואר האליפות מול הלוחמת ולנטינה שבצ'נקו במסגרת אירוע UFC 213 (אנ'), אולם מספר שעות לפני תחילת הקרב, נונס הודיעה כי אינה מרגישה טוב ולכן הקרב בוטל. ב-9 בספטמבר 2017, במסגרת אירוע UFC 215, נלחמה נגד שבצ'נקו וניצחה אותה בהחלטת שופטים חצויה. ב-12 במאי 2018, במסגרת אירוע UFC 224, נלחמה נגד רקל פנינגטון וניצחה אותה בנוקאאוט טכני. ב-29 בדצמבר 2018, עלתה לקטגורית משקל נוצה על מנת להילחם מול האלופה בקטגוריה זו, כריס סייבורג. נונס ניצחה את סייבורג בנוקאאוט בסיבוב הראשון ובכך הפכה לאישה הראשונה בתולדות ה-UFC להחזיק בשתי אליפויות בקטגוריות משקל שונות וכן האישה הראשונה להחזיק בשתי אליפויות בקטגוריות משקל שונות במקביל. נונס היא הלוחמת השלישית בתולדות ה-UFC שמחזיקה בשני תארים במקביל, לאחר קונור מקגרגור הראשון ודניאל קורמייה השני.
נכון לספטמבר 2020, מאזן הקרבות של נונס עומד על 21 ניצחונות ו-4 הפסדים.

נכון לספטמבר 2020, נונס מדורגת במקום הראשון ברשימת הלוחמות הטובות ביותר (בכל קטגוריות המשקל) של ה-UFC.
חיים אישיים

נונס חיה בניו ג'רזי, ארצות הברית ומנהלת מערכת יחסים עם נינה אנסרוף (אנ'), לוחמת MMA במשקל קש שחתומה גם היא בארגון ה-UFC.
תוצאת קרבות MMA ב-UFC

| תאריך | יריבה | סיבוב | זמן | שיטה | אירוע | רקורד | תוצאה |
| --- | --- | --- | --- | --- | --- | --- | --- |
| 14 בדצמבר 2019 | ג'רמיין דה רנדמי (אנ') | 5 | 5:00 | החלטת שופטים (פה אחד) | UFC 245 (אנ') | 12-1-0 | זכייה |
| 6 ביולי 2019 | הולי הולם | 1 | 4:10 | נוקאאוט טכני (בעיטת ראש ואגרופים) | UFC 239 (אנ') | 11-1-0 | זכייה |
| 29 בדצמבר 2018 | כריס סייבורג | 1 | 0:51 | נוקאאוט (אגרופים) | UFC 232 (אנ') | 10-1-0 | זכייה |
| 12 במאי 2018 | רקל פנינגטון (אנ') | 5 | 2:36 | נוקאאוט טכני (אגרופים) | UFC 224 (אנ') | 9-1-0 | זכייה |
| 9 בספטמבר 2017 | ולנטינה שבצ'נקו | 5 | 5:00 | החלטת שופטים חצויה | UFC 215 (אנ') | 8-1-0 | זכייה |
| 30 בדצמבר 2016 | רונדה ראוזי | 1 | 0:48 | נוק-אאוט טכני (אגרופים) | UFC 207 (אנ') | 7-1-0 | זכייה |
| 9 ביולי 2016 | מישה טייט | 1 | 3:16 | כניעה (חניקה אחורית) | UFC 200 (אנ') | 6-1-0 | זכייה |
| 5 במרץ 2016 | ולנטינה שבצ'נקו | 5 | 5:00 | החלטת שופטים (פה אחד) | UFC 196 (אנ') | 5-1-0 | זכייה |
| 8 באוגוסט 2015 | שרה מקמן | 1 | 2:53 | כניעה (חניקה אחורית) | UFC Fight Night: Teixeira vs. Saint Preux (אנ') | 4-1-0 | זכייה |
| 21 במרץ 2015 | שיינה בייזלר | 1 | 1:56 | נוק-אאוט טכני (בעיטת רגל) | UFC Fight Night: Maia vs. LaFlare (אנ') | 3-1-0 | זכייה |
| 27 בספטמבר 2014 | קט זינגנו (אנ') | 3 | 1:21 | נוק-אאוט טכני (מרפקים ואגרופים) | UFC 178 (אנ') | 2-1-0 | הפסד |
| 6 בנובמבר 2013 | ג'רמיין דה רנדמי (אנ') | 1 | 3:56 | נוק-אאוט טכני (מרפקים) | UFC: Fight for the Troops 3 (אנ') | 2-0-0 | זכייה |
| 3 באוגוסט 2013 | שילה גף (אנ') | 1 | 2:08 | נוק-אאוט טכני (מרפקים ואגרופים) | UFC 163 (אנ') | 1-0-0 | זכייה |
ראו גם

מישה טייט
רונדה ראוזי
הולי הולם
הערות שוליים

↑  Amanda Nunes ill, out of UFC 213 main event, mmafighting
↑  UFC FIGHER RANKINGS
עברי לידר

| --- | --- |
לידר בהופעה, 2021
לידר בהופעה, 2021
 לידה:  10 בפברואר 1974 (בן 51) גבעת חיים איחוד, ישראל 
 מוקד פעילות:  ישראל 
 תקופת הפעילות:  מ-1994
 סוגה:  פופ רוק דאנס
 שפה מועדפת:  עברית 
 כלי נגינה:  גיטרה, פסנתר 
 חברת תקליטים:  הליקון 
 פרסים והוקרה:  מדליק משואה (2024)  פרס אופיר למוזיקה המקורית הטובה ביותר  פרס אקו"ם 
 www.ivrilider.com
 פרופיל ב-IMDb
 
עברי לידר בהופעה בעיר נשר, 30 בנובמבר 2021
עברי לידר (נולד ב-10 בפברואר 1974) הוא זמר-יוצר, מלחין פזמונאי וצלם ישראלי, זוכה פרס אקו"ם, פרס עמ"י ופרס אופיר. שימש כשופט בשלוש עונותיה הראשונות של "אקס פקטור ישראל", ומשמש כשופט ב"דה וויס ישראל" מאז עונתה החמישית.
ביוגרפיה

לידר נולד בקיבוץ גבעת חיים איחוד, כילד שלישי של דליה ואשר לידר, זוג עולים לישראל מארגנטינה. אמו היא ניצולת שואה מגטו ורשה שבפולין. כשהיה בן חמש עברה המשפחה לבת ים ואחרי כשנה להרצליה. האם עבדה כמעצבת תלבושות ללהקת בת-שבע ואביו ניהל עסק לכלי כתיבה. ההורים התגרשו בשנות התבגרותו. בילדותו היה ספורטיבי וחשב להיות כדורסלן או כדורגלן.
את דרכו המוזיקלית החל בגיל חמש, אז למד לנגן בפסנתר. מאוחר יותר למד לנגן גם בגיטרה ובסינתיסייזר. כבר בגיל שבע החל לכתוב מנגינות.
בוגר תיכון אלון ברמת השרון, במגמת מוזיקה.
כנער ניגן לידר בלהקות שונות, האחרונה והבולטת בהן הייתה "כך עושות כולן". "כך עושות כולן" הופיעו כמה פעמים במועדון רוקסן ואף ניהלו מגעים להוצאת אלבום בכורה, אך אלה לא צלחו.
ב-1992 התגייס לצה"ל ושובץ כעוזר אפסנאי, חרף רצונו לשרת בלהקה צבאית, והשתחרר בטרם עת לאחר כחודש של שירות, מסיבות רפואיות.
ביוגרפיה > תחילת הקריירה ואלבום הבכורה (1992–1997)

עם שחרורו מהצבא בטרם עת פנה לידר לעולם המחול.
ב-1994 כתב לידר מוזיקה עבור היצירה "נשיקות" של להקת המחול של ענת דניאלי, ולאחר מכן כתב, בעקבות הזמנה מאוהד נהרין, את "Kaamos" עבור להקת המחול ההולנדית NDT. ב-1995 כתב לידר את "זינה" עבור להקת בת-שבע. ב-1996 כתב את "אוקטובר" עבור להקת המחול של ענת דניאלי.
באוגוסט 1997 יצא לרדיו סינגל הבכורה של לידר, "לאונרדו". הסינגל זכה להשמעות רבות ברדיו, אך בעת יציאתו שהה הזמר ביפן עם להקת המחול בת-שבע, אשר הופיעה באותם ימים עם היצירה "זינה", שלידר הלחין. בהמשך יצאו מהאלבום הסינגלים "אף אחד משנינו", "תמיד אהבה", "מרי לנצח" ו"כמה כוכב", וזכו גם הם להצלחה גדולה.
בדצמבר אותה שנה יצא אלבום הבכורה של לידר, "מלטף ומשקר". הוא כתב והלחין בעצמו את כל שירי האלבום, יועד נבו הפיק מוזיקלית, ויהודה עדר הופקד על הייעוץ האמנותי. עוד בטרם יצא לחנויות זכה האלבום לביקורות חיוביות בתקשורת. באפריל 1998, כשלושה חודשים בלבד לאחר יציאתו, הגיע האלבום למעמד אלבום זהב. באפריל 2000 הוכתר כאלבום פלטינה (מכירות של כ-40,000 עותקים).